สรุปภาวะตลาดต่างประเทศ ประจำวันที่ 20 ม.ค. 2565
สรุปภาวะตลาดต่างประเทศ ประจำวันที่ 20 ม.ค. 2565
21 ม.ค. 2565

ดัชนีดาวโจนส์ตลาดหุ้นนิวยอร์กปิดร่วงลงกว่า 300 จุดในวันพฤหัสบดี (20 ม.ค.) โดยตลาดถูกกดดันจากการที่นักลงทุนส่งคำสั่งขายเข้ามาในช่วงท้าย อันเนื่องมาจากความกังวลเกี่ยวกับแนวโน้มการปรับขึ้นดอกเบี้ยของธนาคารกลางสหรัฐ (เฟด)
ดัชนีเฉลี่ยอุตสาหกรรมดาวโจนส์ปิดที่ 34,715.39 จุด ลดลง 313.26 จุด หรือ -0.89%, ดัชนี S&amp;P500 ปิดที่ 4,482.73 จุด ลดลง 50.03 จุด หรือ -1.10% และดัชนี Nasdaq ปิดที่ 14,154.02 จุด ลดลง 186.23 จุด หรือ -1.30%
ตลาดหุ้นยุโรปปิดบวกในวันพฤหัสบดี (20 ม.ค.) โดยได้แรงหนุนจากหุ้นกลุ่มเดินทางและสันทนาการที่นำตลาดปรับตัวขึ้นท่ามกลางการซื้อขายที่ผันผวน ขณะที่หุ้นกลุ่มรถยนต์ร่วงลง และนักลงทุนยังคงจับตาสถานการณ์เงินเฟ้อและผลประกอบการของบริษัทจดทะเบียน
ดัชนี Stoxx Europe 600 ปิดที่ 483.21จุด เพิ่มขึ้น +2.31 จุด หรือ +0.48%
ดัชนี CAC-40 ตลาดหุ้นฝรั่งเศสปิดที่ 7,194.16 จุด เพิ่มขึ้น 21.18 จุด หรือ +0.30%, ดัชนี DAX ตลาดหุ้นเยอรมนีปิดที่ 15,912.33 จุด เพิ่มขึ้น 102.61 จุด หรือ +0.65% และดัชนี FTSE 100 ตลาดหุ้นลอนดอนปิดที่ 7,585.01 จุด ลดลง 4.65 จุด หรือ -0.06%
ตลาดหุ้นลอนดอนปิดลบในวันพฤหัสบดี (20 ม.ค.) โดยถูกกดดันจากหุ้นกลุ่มพลังงานที่ปรับตัวลงตามราคาน้ำมันดิบ ขณะที่หุ้นกลุ่มธนาคารและกลุ่มเหมืองแร่ปรับตัวลงด้วย นอกจากนี้ นักลงทุนยังย้ายกลับไปลงทุนในหุ้นกลุ่มเติบโตซึ่งเผชิญแรงขายอย่างหนักในช่วงที่ผ่านมา
ดัชนี FTSE 100 ตลาดหุ้นลอนดอนปิดที่ 7,585.01 จุด ลดลง 4.65 จุด หรือ -0.06%
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบในวันพฤหัสบดี (20 ม.ค.) หลังสหรัฐเปิดเผยตัวเลขสต็อกน้ำมันดิบเพิ่มขึ้นในสัปดาห์ที่แล้ว ซึ่งสวนทางกับการคาดการณ์ของนักวิเคราะห์ อย่างไรก็ดี สัญญาน้ำมันดิบขยับลงเพียงเล็กน้อยเท่านั้น เนื่องจากสถานการณ์ตึงเครียดทางการเมืองระหว่างสหรัฐและรัสเซียยังคงเป็นปัจจัยหนุนตลาด
ทั้งนี้ สัญญาน้ำมันดิบ WTI ส่งมอบเดือนก.พ. ลดลง 6 เซนต์ หรือ 0.1% ปิดที่ 86.90 ดอลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนมี.ค. ลดลง 6 เซนต์ หรือ 0.1% ปิดที่ 88.38 ดอลลาร์/บาร์เรล
สัญญาทองคำตลาดนิวยอร์กปิดขยับลงในวันพฤหัสบดี (20 ม.ค.) โดยตลาดถูกกดดันจากการแข็งค่าของสกุลเงินดอลลาร์ อย่างไรก็ดี สัญญาทองคำขยับลงเพียงเล็กน้อย เนื่องจากสถานการณ์ตึงเครียดระหว่างสหรัฐและรัสเซียยังคงเป็นแรงผลักดันให้นักลงทุนเข้าซื้อทองคำในฐานะสินทรัพย์ที่ปลอดภัย
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. ลดลง 60 เซนต์ หรือ 0.03% ปิดที่ 1,842.60 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 48.5 เซนต์ หรือ 2% ปิดที่ 24.716 ดอลลาร์/ออนซ์
สัญญาพลาตินัมส่งมอบเดือนเม.ย. เพิ่มขึ้น 22.4 ดอลลาร์ หรือ 2.18% ปิดที่ 1,050.8 ดอลลาร์/ออนซ์
สัญญาพัลลาเดียมส่งมอบเดือนมี.ค. พุ่งขึ้น 65.30 ดอลลาร์ หรือ 3.3% ปิดที่ 2,073.70 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กในวันพฤหัสบดี (20 ม.ค.) ขานรับกระแสคาดการณ์เกี่ยวกับแนวโน้มการปรับขึ้นอัตราดอกเบี้ยของธนาคารกลางสหรัฐ (เฟด) ในเดือนมี.ค. อย่างไรก็ดี ดอลลาร์ถูกกดดันในระหว่างวัน หลังสหรัฐเปิดเผยข้อมูลเศรษฐกิจที่ย่ำแย่ ซึ่งรวมถึงยอดขายบ้านมือสองร่วงลงอย่างหนักในเดือนธ.ค.
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.22% แตะที่ 95.7251 เมื่อคืนนี้
ดอลลาร์สหรัฐแข็งค่าเมื่อเทียบกับฟรังก์สวิส ที่ระดับ 0.9171 ฟรังก์ จากระดับ 0.9153 ฟรังก์ แต่อ่อนค่าเมื่อเทียบกับเงินเยน ที่ระดับ 114.17 เยน จากระดับ 114.24 เยน และอ่อนค่าเมื่อเทียบกับดอลลาร์แคนาดา ที่ระดับ 1.2472 ดอลลาร์แคนาดา จากระดับ 1.2489 ดอลลาร์แคนาดา
ค่าเงินยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1314 ดอลลาร์ จากระดับ 1.1351 ดอลลาร์ ขณะที่เงินปอนด์อ่อนค่าลงสู่ระดับ 1.3612 ดอลลาร์ จากระดับ 1.3625 ดอลลาร์ ส่วนดอลลาร์ออสเตรเลียแข็งค่าขึ้นแตะที่ระดับ 0.7243 ดอลลาร์ จากระดับ 0.7224 ดอลลาร์